b'\n_START_ARTICLE_\nArkadianm\xc3\xa4ki\n_START_PARAGRAPH_\nArkadianm\xc3\xa4ki on m\xc3\xa4ki Etu-T\xc3\xb6\xc3\xb6l\xc3\xb6ss\xc3\xa4, Helsingin keskustassa Mannerheimintien varrella. Eduskuntatalo sijaitsee Arkadianm\xc3\xa4ell\xc3\xa4, ja paikannime\xc3\xa4 k\xc3\xa4ytet\xc3\xa4\xc3\xa4n usein eduskunnan synonyymin\xc3\xa4 tai metonyymin\xc3\xa4 ("Arkadianm\xc3\xa4ki luulee...")._NEWLINE_1800-luvulla alueella oli Arkadian huvila-alue, jonka mukaan my\xc3\xb6s Mannerheimintielt\xc3\xa4 T\xc3\xb6\xc3\xb6l\xc3\xb6n halki Hietaniemeen johtava Arkadiankatu on saanut nimens\xc3\xa4. Huvila-alueen kaakkoiskulmassa nykyisen Paasikiven aukion kohdalla sijaitsi Suomalaisen teatterin rakennus, joka tunnettiin Arkadia-teatterina. Alue on saanut nimens\xc3\xa4 kreikkalaisen maakunnan, Arkadian mukaan, jota on pidetty arvostettuna alueena.'